b'\n_START_ARTICLE_\nSka\n_START_PARAGRAPH_\nSka er en musikstil, der blev dannet i Jamaica i 1950\'erne. Det er en blanding af jazz og R&B fra USA tilsat Jamaicanske rytmer. Det karakteristiske ved ska, er dets s\xc3\xa5kaldte off-beat, som gennemgik en udvikling fra et n\xc3\xa6mest jazzet opslag, som var fremme p\xc3\xa5 slagene, til et fast opslag, som l\xc3\xa5 p\xc3\xa5 2 og-slaget.\n_START_SECTION_\nHistorie\n_START_PARAGRAPH_\nDer er mange bud p\xc3\xa5, hvordan skamusikken opstod, men et synes ret plausibelt: At det var en reaktion p\xc3\xa5 popmusikken fra USA, som for alvor br\xc3\xb8d igennem i 1950\'erne. _NEWLINE_En af de f\xc3\xb8rste skasange blev skrevet af pianisten Theophilus Beckford. Sangen blev kendt p\xc3\xa5 Jamaica, og gruppen, der spillede sammen med Theophilus Beckford, fortsatte da med det. De spillede som opbakning for nogle andre sangere, der ville indspille ska i det allerede dengang legendariske Federal Studios. De blev senere kendt som The Skatalites.\n_START_SECTION_\nB\xc3\xb8lgerne\n_START_PARAGRAPH_\nMan snakker om tre b\xc3\xb8lger i skas historie. Alts\xc3\xa5 tre forskellige fremst\xc3\xb8d for musikken.\n_START_SECTION_\nF\xc3\xb8rste b\xc3\xb8lge\n_START_PARAGRAPH_\nDen f\xc3\xb8rste b\xc3\xb8lge, ogs\xc3\xa5 kaldet "1. Wave", er den oprindelige jamaicanske ska. Som sagt kom de f\xc3\xb8rste sp\xc3\xa6de skagrupper til live i slutningen af 50\'erne, hvorefter genren voksede sig stor op gennem 60\'erne. Den opstod som et m\xc3\xb8de mellem jamaicanske genrer som calypso og mento p\xc3\xa5 den ene side, og p\xc3\xa5 den anden side jazz og R\'n\'B fra USA. Genrerne rocksteady og reggae er afarter af den jamaicanske ska. Da den kom til England sammen med de mange jamaicanske indvandrere i starten af 1960\'erne, blev den straks taget til sig af de engelske mods og senere "skinheads". Mange af de store jamaicanske ska-sangere som Laurel Aitken og Desmond Dekker flyttede til England for at lave musik der. Specielt Desmond Dekker opn\xc3\xa5ede stor succes. Blandt andet med top-singlerne 007 Shanty Town og The Israelites.\n_START_SECTION_\nAnden b\xc3\xb8lge\n_START_PARAGRAPH_\n"2. Wave" er en b\xc3\xb8lge, der opstod i 1970\'ernes England med musikgrupper som The Specials, Madness og The Selecter. Denne form for ska kaldes ogs\xc3\xa5 "Two Tone" (Engelsk = to-tone). Navnet refererer til musikkens primitive opbygning (to toner), men siges ogs\xc3\xa5 at beskrive m\xc3\xb8det mellem to racer, Jamaicas sorte og Englands hvide._NEWLINE_Den 2. b\xc3\xb8lge er den b\xc3\xb8lge, der blev mest popul\xc3\xa6r. I England var ska p\xc3\xa5 det tidspunkt ret kendt, og der var fulde huse, n\xc3\xa5r de store grupper spillede. Sammen med denne b\xc3\xb8lge oplevede "skinhead"-, "rudeboy"- og modkulturen en massiv fremgang, og disse subkulturer var ogs\xc3\xa5 en af de st\xc3\xb8rste grunde til "two-tones" store fremgang.\n_START_SECTION_\nTredje b\xc3\xb8lge\n_START_PARAGRAPH_\n"3. Wave" er den seneste b\xc3\xb8lge af ska. Den forgrenede sig i tre retninger:\n_START_SECTION_\nHollandsk og tysk punk-ska\n_START_PARAGRAPH_\nDenne form for ska er en fortolkning af den punk-ska,man kender fra USA. Den er en smule anderledes; en smule mere melodisk og punket p\xc3\xa5 en anden m\xc3\xa5de end den originale. Der er mere humor og rigtig meget af den danske ska er inspireret af denne tysk-hollandske ska.'